Goriško društvo za osteoporozo Nova Gorica

Volilni zbor članov
2026-02-25 17:00 - 19:00 (Europe/Paris)
Letošnji zbor članov je kot običajno potekal v dvorani Mestne občine Nova Gorica s pričetkom ob 17. uri. Zbrane je uvodoma pozdravila predsednica društva Zdravka Kante in izrazila svoje zadovoljstvo ob pogledu na polno dvorano, obenem pa opozorila da bo zbor zaradi obveznega kvoruma svoje delo začel s 15-minutnim zamikom.

Čas čakanja na poročilo verifikacijske komisije o številu prisotnih nam je zapolnil pevska skupina Mavrica. Zazvenela je vrsta prelepih pesmi, takih, ki jih vsi poznamo in znajo najti pot do srca. Pevk smo bili veseli, posebno, ker v njem pojejo članice društva.

Ko je verifikacijska komisija poročala, da je prisotnih 94 članov in s tem izpolnjen predpisani kvorum, je zbor članov pričel z delom. Izvoljeno je bilo delovno predsedstvo s predsednico Zoro Korenč, v zapisnik je beležila Karla Božič.

Vsebinsko poročilo o delu društva v letu 2025 in finančno poročilo, oboje pregledno razčlenjeno, je podala predsednica Zdravka Kante. O delu Nadzornega odbora je poročala Vidojka Harej, poročilo Častnega razsodišča je podala Ana Ašanin.

Ugotovljeno je bilo, da je bil program društva izpolnjen, v letnem planu načrtovane aktivnosti dosledno izvedene, finančno poslovanje uspešno. Nadzorni odbor pri pregledu poslovanja društva ni odkril nepravilnosti, Častno razsodišče ni prejelo v obravnavo nobene prijave. Zbor članov je nato z dvigom rok sprejel in potrdil vsa tri poročila.

Sledile so volitve v organe društva. Po osmih letih sta se poslovili članici Upravnega odbora Jolanda Nanut in Andrejka Čermelj, štiriletni mandat se je iztekel Nadzornemu odboru in Častnemu razsodišču. Odhajajočim članicam se je predsednica društva zahvalila za njihov trud in predanost. Andrejka Čermelj je v poslovilnem nagovoru poudarila pomen prostovoljstva za družbo. Sama ima za sabo vrsto let prostovoljskega dela in osrečuje jo zavest, da to ni le koristna brezplačna dejavnost, ampak bogati tudi tistega, ki jo izvaja.

V Upravni odbor sta bili nato izvoljeni novi članici – Pavla Černe in Silvana Piculin. V Nadzorni odbor so bile izvoljene Katja Šoštarič Likar kot predsednica ter Zorka Zavrtanik in Nataša Magajne kot članici. V Častno razsodišče sta bili izvoljeni Margerita Konjedic in Ljuba Zerezghi kot članici, dosedanji predsednici Častnega razsodišča Ani Ašanin pa se mandat podaljša še v naslednje mandatno obdobje.

Medtem ko je Zbor članov zaključeval svoje delo, je v preddverju znani novogoriški gostinec Gurman na mize razporejal vrsto slastnih prigrizkov. Privoščili smo si jih, se pogostili in posladkali, poklepetali in se zadovoljni razšli.

Ana Ašaninslike: Jolanda Nanut
